《和王存诚洞天长篇》
元代·叶颙

神仙姓字留丹书，神仙旧宅岩谷居。昔曾蹑险探仙迹，问我俗虑何当除。

长生妙诀诚足学，读书万卷将奚如。曩思封侯食五鼎，今愧半世成踌蹰。

顽躯七尺走尘土，多情白发劳自梳。因君赠我锦绣句，梦魂日月金芙蕖。

桃源烟水但如昨，欲寻旧路仍趑趄。焉得琼杯酌仙醑，与子共驾五色车。

碧云望断杳莫致，临川结网徒羡鱼。已办刀圭生羽翼，脱凡换骨乘天与。

长揖安期赤松去，握手大笑凭空虚。童髫绿鬓垂两耳，天风一任寒萧疏。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。